Document ID: 32006L0015

DIRETTIVA TAL-KUMMISSJONI 2006/15/KE
tas-7 ta’ Frar 2006
li tistabbilixxi t-tieni lista ta’ valuri ta’ limitu indikattivi ta’ espożizzjoni waqt ix-xogħol fl-implimentazzjoni tad-Direttiva tal-Kunsill 98/24/KE u li temenda d-Direttivi 91/322/KEE u 2000/39/KE
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 98/24/KE (1) tas-7 ta’ April 1998 dwar il-ħarsien tas-saħħa u s-sigurtà tal-ħaddiema mir-riskji relatati ma’ aġenti kimiċi fuq ix-xogħol, u b’mod partikolari l-Artikolu 3(2) tagħha,
Wara li kkunsidrat l-opinjoni tal-Kumitat Konsultattiv għas-Sigurtà, Iġene u l-Ħarsien tas-Saħħa fuq ix-Xogħol,
Billi:
(1)
Skond id-Direttiva 98/24/KE, il-Kummissjoni għandha tipproponi t-twaqqif fil-livell Komunitarju ta’ objettivi Ewropej fil-forma ta’ valuri ta’ limitu indikattivi ta’ espożizzjoni waqt ix-xogħol (IOELVs) għall-ħarsien tal-ħaddiema minn riskji kimiċi.
(2)
Fit-twettiq ta’ din il-ħidma, il-Kummissjoni hija mgħejjuna mill-Kumitat Xjentifiku dwar il-Limiti ta’ l-Espożizzjoni għal Aġenti Kimiċi waqt ix-Xogħol (SCOEL) imwaqqfa mid-Deċiżjoni tal-Kummissjoni 95/320/KE (2).
(3)
Valuri ta’ limitu indikattivi ta’ espożizzjoni waqt ix-xogħol huma valuri bbażati fuq is-saħħa u li ma jorbtux ġejjin mill-iktar data xjentifika reċenti disponibbli u jieħdu f’konsiderazzjoni d-disponibbiltà ta’ tekniki tat-tkejjil. Dawn jistabbilixxu limiti minimi ta’ livelli ta’ espożizzjoni li taħthom l-ebda sustanza ma tkun mistennija li tħalli effetti ta’ detriment. Huma bżonnjużi għad-determinazzjoni u l-evalwazzjoni tar-riskji minn min iħaddem skond l-Artikolu 4 tad-Direttiva 98/24/KE.
(4)
Għal kwalunkwe aġent kimiku li valuri ta’ limitu indikattivi ta' espożizzjoni waqt ix-xogħol huma stabbiliti għalih fil-livell Komunitarju, l-Istati Membri huma mitluba jistabbilixxu valur ta’ limitu nazzjonali ta’ espożizzjoni waqt ix-xogħol li jieħdu in konsiderazzjoni l-valur ta’ limitu Komunitarju, iżda jistgħu jiddeterminaw in-natura tiegħu skond il-leġiżlazzjoni u l-prattika nazzjonali.
(5)
Valuri ta’ limitu ta' espożizzjoni għandhom ikunu kkunsidrati bħala parti importanti mill-istrateġija ġenerali li tiżgura l-ħarsien tas-saħħa tal-ħaddiema fuq il-post tax-xogħol, mir-riskji li jiġu minn kimiċi perikolużi.
(6)
Ir-riżultati ta' l-evalwazzjonijiet tar-riskji u strateġiji żviluppati għat-tnaqqis tar-riskju fil-qafas tar-Regolament tal-Kunsill 793/93 (3) dwar l-evalwazzjoni u l-kontroll tar-riskji ta’ sustanzi eżistenzi jipprovdu għat-twaqqif jew ir-reviżjoni ta’ OELs għal numru ta' sustanzi
(7)
L-ewwel u t-tieni lista ta' valuri ta’ limitu indikattivi ta' espożizzjoni waqt ix-xogħol ġew stabbiliti mid-Direttivi tal-Kummissjoni 91/322/KEE (4) u 96/94/KE (5) taħt id-Direttiva tal-Kunsill 80/1107/KEE tas-27 ta' Novembru 1980 dwar il-ħarsien tal-ħaddiema minn riskji relatati ma’ l-espożizzjoni għal sustanzi kimiċi, fiżiċi u bijoloġiċi fuq ix-xogħol (6).
(8)
Id-Direttiva 80/1107/KEE ġiet revokata b'effett mill-5 ta' Mejju 2001 mid-Direttiva 98/24/KE.
(9)
Id-Direttiva 98/24/KE stabbiliet li d-Direttivi 91/322/KEE u 96/94/KEE kellhom jibqgħu fis-seħħ.
(10)
Id-Direttiva 96/94/KE ġiet revokata b’effett mill-31 ta’ Diċembru 2001 mid-Direttiva tal-Kummissjoni 2000/39/KE tat-8 ta’ Ġunju 2000 li stabbiliet l-ewwel lista ta’ valuri ta' limitu indikattivi ta’ espożizzjoni waqt ix-xogħol fl-implimentazzjoni tad-Direttiva tal-Kunsill 98/24/KE (7).
(11)
Fid-dawl ta’ l-evalwazzjoni ta’ l-aħħar data xjentifika disponibbli, huwa xieraq li jiġu riveduti l-valuri ta' limitu indikattivi ta' espożizzjoni waqt ix-xogħol stabbiliti mid-Direttiva 91/322/KEE.
(12)
Skond l-Artikolu 3 tad-Direttiva 98/24/KE, l-SCOEL evalwat total ta’ 33 sustanza, li huma elenkati fl-Anness tad-Direttiva preżenti. Minn dawn it-33 sustanza, 17 kienu diġà elenkati fl-Anness tad-Direttiva 91/322/KEE. Għal 4 minn dawn is-sustanzi, l-SCOEL jirrakkomanda t-twaqqif ta’ valuri ta' limitu indikattivi ġodda u, għal 13-il sustanza, iż-żamma tal-valuri ta’ limitu ta’ qabel. Għalhekk dawk is-17-il sustanza elenkati issa fl-Anness tad-Direttiva preżenti għandhom jitħassru mill-Anness tad-Direttiva 91/322/KEE, filwaqt li l-10 sustanzi l-oħra jibqgħu fl-Anness tad-Direttiva 91/322/KEE.
(13)
L-10 sustanzi għandhom jibqgħu fl-Anness tad-Direttiva 91/322/KEE. Għal 9 minn dawn is-sustanzi l-SCOEL għadu ma rrakkomandax valur ta' limitu indikattivi ta' espożizzjoni waqt ix-xogħol, filwaqt li għas-sustanza li jifdal huwa mistenni li data xjentifika addizzjonali se tkun disponibbli fil-ġejjieni qrib u li se tintbagħat lill-SCOEL għal kunsiderazzjoni tiegħu.
(14)
Il-lista fl-Anness għal din id-Direttiva tinkorpora wkoll 16-il sustanza oħra li għalihom il-valuri ta’ limitu indikattivi ta’ espożizzjoni waqt ix-xogħol kienu rrakkomandati mill-SCOEL, wara evalwazzjoni ta’ l-aħħar data xjentifika disponibbli fuq l-effetti tas-saħħa waqt ix-xogħol u ngħata kont tad-disponibbiltà ta' tekniki tat-tkejjil skond l-Artikolu 3 tad-Direttiva 98/24/KE.
(15)
Wieħed minn dawk is-16-il sustanza, il-monochlorobenzene kien diġà elenkat fl-Anness tad-Direttiva 2000/39/KEE. L-SCOEL irrevediet l-IOELV fid-dawl tad-data xjentifika reċenti u rrakkomandat it-twaqqif ta’ IOELV ġdid. Għalhekk, din is-sustanza li issa hija elenkata fl-Anness tad-Direttiva preżenti għandha titħassar mill-Anness tad-Direttiva 2000/39/KE.
(16)
Hemm bżonn ukoll li jiġu stabbiliti valuri ta’ limitu ta' espożizzjoni għal ċerti sustanzi għal żmien qasir li jieħdu f’konsiderazzjoni l-effetti li jiġu minn espożizzjoni għal żmien qasir.
(17)
Għal ċerti sustanzi, hemm bżonn li tittieħed in konsiderazzjoni l-possibbiltà ta' penetrazzjoni minn ġol-ġilda sabiex jiġi żgurat l-aqwa livell ta' ħarsien possibbli.
(18)
Din id-Direttiva għandha tkun pass prattiku lejn li tintlaħaq id-dimensjoni soċjali tas-suq intern.
(19)
Il-miżuri pprovduti f’din id-Direttiva huma konformi ma' l-opinjoni tal-Kumitat istitwit mill-Artikolu 17 tad-Direttiva tal-Kunsill 89/391/KEE tat-12 ta’ Ġunju 1989 dwar l-introduzzjoni ta’ miżuri biex jinkoraġġixxu titjib fis-sigurtà u s-saħħa tal-ħaddiema fuq ix-xogħol (8).
(20)
Id-Direttiva 91/322/KEE għandha tiġi emendata skond dan.
ADOTTAT DIN ID-DIRETTIVA:
Artikolu 1
Fl-implimentazzjoni tad-Direttiva 98/24/KE, qiegħda tiġi stabbilita minn hawnhekk it-tieni lista ta’ valuri ta' limitu indikattivi Komunitarji ta' espożizzjoni waqt ix-xogħol għall-aġenti kimiċi elenkati fl-Anness.
Artikolu 2
L-Istati Membri għandhom jistabbilixxu valuri ta' limitu indikattivi nazzjonali ta' espożizzjoni waqt ix-xogħol għall-aġenti kimiċi elenkati fl-Anness, b’konsiderazzjoni mogħtija lill-valuri Komunitarji.
Artikolu 3
Id-Direttiva 91/322/KEE hija emendata kif ġej: Fl-Anness, jitħassru r-referenzi għas-sustanzi nikotina, aċtu formiku, metanol, acetonitrile, nitrobenżina, resorċinol, dietilammina, dijossidu karboniku, aċtu oksaliku, ċijanamid, pentossidu tad-difosfru, pentasulphide tad-difosfru, bromin, fosfru pentachloride, pyrethrum, barju (komposti li jdubu bħall-Ba), fidda (komposti li jdubu bħall-Ag) u l-valuri ta’ limitu indikattivi.
Id-Direttiva 2000/39/KE hija emendata kif ġej: Fl-Anness, titħassar ir-referenza għas-sustanza Klorobenżin.
Artikolu 4
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex jiġu konformi ma’ din id-Direttiva sa mhux aktar tard minn tmintax-il xahar wara d-dħul fis-seħħ.
Għandhom jikkomunikaw minnufih lill-Kummissjoni t-test ta' dawn id-dispożizzjonijiet u tabella ta' korrelazzjoni bejn dawk id-dispożizzjonijiet u din id-Direttiva.
Meta l-Istati Membri jadottaw dawn id-dispożizzjonijiet, għandhom jinkludu referenza għal din id-Direttiva jew ikunu akkumpanjati b'din ir-referenza meta jkunu ppubblikati uffiċjalment. L-Istati Membri għandhom jistabbilixxu kif għandha ssir din ir-referenza.
2. L-Istati Membri għandhom jikkomunikaw it-test tad-dispożizzjonijiet prinċipali ta' liġi nazzjonali li huma jadottaw fil-qasam kopert b'din id-Direttiva lill-Kummissjoni.
Artikolu 5
Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha fil-Ġurnal Uffiċjali ta’ l-Unjoni Ewropea.
Artikolu 6
Din id-Direttiva hija indirizzata lill-Istati Membri.
Maghmul fi Brussell, nhar is-7 ta’ Frar 2006.

Labels: 0
1
9
20